
1. Εισαγωγή

Για την επιβεβαίωση της διαχειριστικής επάρκειας των δικαιούχων θα αναπτυχθεί Ελληνικό Πρότυπο ή Τεχνική Προδιαγραφή Διαχείρισης Έργων σύμφωνα με το οποίο θα πιστοποιείται η διαχειριστική επάρκεια των δικαιούχων που θα υλοποιήσουν συγχρηματοδοτούμενα έργα την προγραμματική περίοδο 2007-2013. Η ανάπτυξη του προτύπου/τεχνικής προδιαγραφής θα γίνει στη βάση των κατευθύνσεων του Υπουργείου Οικονομίας & Οικονομικών (ΥΠΟΙΟ) και με την ενεργό συμμετοχή των ενδιαφερόμενων μερών στη διαμόρφωσή του.
Ακολούθως παρέχεται το βασικό πλαίσιο απαιτήσεων-κριτηρίων στο οποίο θα βασιστεί η ανάπτυξη του ελληνικού προτύπου/τεχνικής προδιαγραφής και το οποίο οριστικοποιήθηκε λαμβάνοντας υπόψη τις ειδικότερες θέσεις των φορέων.

2. Πλαίσιο απαιτησεων προτυπου

2.1 Γενικά χαρακτηριστικά του φορέα

Απαραίτητη προϋπόθεση για την υλοποίηση ενός έργου είναι ο φορέας να έχει τη δυνατότητα υλοποίησής του με βάση το θεσμικό και κανονιστικό πλαίσιο που τον διέπει. Σε διαφορετική περίπτωση είναι αδύνατη η ανάληψη δεσμεύσεων για την υλοποίηση του έργου.

Επιπλέον η οργανωτική δομή του φορέα θα πρέπει να διασφαλίζει την εύρυθμη λειτουργία του.

Σε αρχικό στάδιο εξετάζονται τα γενικά χαρακτηριστικά του φορέα και ειδικότερα:

1. Θεσμικό/κανονιστικό πλαίσιο λειτουργίας συμβατό με την υλοποίηση των σχεδιαζόμενων έργων. Το θεσμικό/κανονιστικό πλαίσιο λειτουργίας θα πρέπει να παρέχει τη δυνατότητα στο φορέα για την υλοποίηση των σχεδιαζόμενων έργων.

2. Ύπαρξη εγκεκριμένου οργανογράμματος στο οποίο θα πρέπει να γίνεται σαφής αποτύπωση της οργανωτικής δομής του φορέα και των αρμοδιοτήτων κάθε διακριτής μονάδας-τμήματος ή/και οργάνου. Το οργανόγραμμα θα πρέπει να διασφαλίζει σαφή αποτύπωση αρμοδιοτήτων, μη επικάλυψη αρμοδιοτήτων και επαρκή διάκριση.

Στο οργανόγραμμα θα πρέπει να αποτυπώνονται οι οργανωτικές μονάδες ή τα όργανα του φορέα που είναι αρμόδια για τις ακόλουθες λειτουργίες:

(i) προγραμματισμό έργων/ενεργειών

(ii) σχεδιασμό και ωρίμανση έργων

(iii) διενέργεια διαγωνισμού και ανάθεση σύμβασης ή επιλογή ωφελουμένων
(iv) παρακολούθηση και διαχείριση έργου/σύμβασης, πιστοποίηση φυσικού αντικειμένου έργων

(v) οικονομική διαχείριση των έργων

(vi) εσωτερικό έλεγχο (ανάλογα με το μέγεθος του φορέα)

(vii) νομική κάλυψη του φορέα (ανάλογα με το μέγεθος του φορέα)

Η δομή του φορέα και η άσκηση αρμοδιοτήτων θα πρέπει να είναι σύμφωνη με το εν ισχύ οργανόγραμμα του φορέα.

2.2 Εφαρμοζόμενες διαδικασίες

Ο φορέας θα πρέπει να αναπτύξει και να εφαρμόζει ένα σύστημα διαχείρισης έργων ώστε να διασφαλίζει την υλοποίηση των έργων με τους όρους της χρηστής δημοσιονομικής διαχείρισης αλλά και τους ειδικότερους όρους που τίθενται από το κοινοτικό και εθνικό κανονιστικό πλαίσιο.

Η λειτουργία του φορέα θα τεκμηριώνεται από κατάλληλο εγχειρίδιο διαδικασιών, το οποίο σε γενικές γραμμές και ανάλογα με το είδος του φορέα θα πρέπει να καλύπτει τις εξής λειτουργίες:
1. Προγραμματισμό έργων/ενεργειών

2. Σχεδιασμό και ωρίμανση έργου (εκπόνηση μελετών και τευχών δημοπράτησης, αδειοδοτήσεις, κλπ)

3. Διενέργεια διαγωνισμού, ανάθεση και διαχείριση σύμβασης ή κατά περίπτωση επιλογή ωφελούμενων
4. Παρακολούθηση και διαχείριση έργου, πιστοποίηση φυσικού αντικειμένου
5. Οικονομική διαχείριση έργου.
Ενώ οριζόντια για το σύνολο των παραπάνω λειτουργιών θα πρέπει να εφαρμόζονται διαδικασίες που αφορούν στα εξής:

6. Εσωτερικό έλεγχο

7. Παρακολούθηση και τήρηση ισχύουσας νομοθεσίας.

2.2.1 Προγραμματισμός έργων – ενεργειών

Οι διαδικασίες προγραμματισμού έργων – ενεργειών αποτελούν τις διαδικασίες βάσει των οποίων οι δικαιούχοι θα πρέπει να προγραμματίζουν τουλάχιστον σε ετήσια βάση τις ενέργειές τους, έτσι ώστε να διασφαλίζονται οι απαιτούμενοι πόροι και να προωθούνται οι απαραίτητες ενέργειες ωρίμανσης έργων.  Η επίπτωση από την εφαρμογή των διαδικασιών αυτών θα είναι η ταχύτερη υλοποίηση των έργων στο συνολικό κύκλο ζωής τους (σχεδιασμός, ωρίμανση, υλοποίηση). Απαραίτητη προϋπόθεση είναι η επανεξέταση του προγραμματισμού βάσει της πορείας υλοποίησής του, η οποία μπορεί να οδηγήσει σε αναπροσαρμογή του. 

Περιλαμβάνονται κατ΄ελάχιστον οι ακόλουθες διαδικασίες:

(i) Κατάρτιση ετήσιου προγράμματος.
Ο προγραμματισμός αφορά στις ενέργειες στις οποίες θα προβεί ο δικαιούχος προκειμένου να διασφαλίσει την επιτυχή υλοποίηση των έργων. Οι ενέργειες αφορούν στον προσδιορισμό των έργων που πρόκειται να υλοποιήσει ο φορέας, στην εξασφάλιση των απαιτούμενων πόρων και στον καθορισμό των σχετικών χρονοδιαγραμμάτων.
Σκοπός της διαδικασίας είναι η αποτελεσματική υλοποίηση των έργων των δικαιούχων μέσω ενός λεπτομερούς προγραμματισμού του σχεδιασμού, της υλοποίησης και της αξιολόγησης των ενεργειών που είναι απαραίτητες για την προώθηση νέων έργων και για την υλοποίηση των ήδη υφιστάμενων.

(ii) Επανεξέταση ετήσιου προγράμματος και πιθανή αναθεώρησή του.
Το ετήσιο πρόγραμμα παρακολουθείται και εξετάζεται ως προς την υλοποίησή του σε τακτά χρονικά διαστήματα. Η επανεξέταση στοχεύει τόσο στην αξιολόγηση της πορείας του ετήσιου προγραμματισμού όσο και στη λήψη των απαιτούμενων μέτρων και ενεργειών για την αντιμετώπιση αποκλίσεων και αστοχιών.

Στην περίπτωση που εντοπίζονται αποκλίσεις ο προγραμματισμός αναθεωρείται και προωθούνται οι απαιτούμενες ενέργειες.

2.2.2 Διαδικασίες σχεδιασμού και ωρίμανσης έργων

Ο σχεδιασμός και η ωρίμανση έργων αφορούν στις απαιτούμενες ενέργειες και διαδικασίες προκειμένου να διασφαλίζονται ο έγκαιρος και επιτυχής σχεδιασμός κάθε έργου, καθώς και η ύπαρξη των απαιτούμενων μελετών και αδειοδοτήσεων για την έναρξη υλοποίησής του.

Ο δικαιούχος θα πρέπει βάσει τεκμηριωμένων διαδικασιών στη φάση σχεδιασμού και ωρίμανσης του έργου να προβεί στις ακόλουθες ενέργειες:

· Καθορισμός απαιτήσεων σχεδιασμού και ωρίμανσης του έργου.
· Διασφάλιση των απαιτούμενων πόρων για την ωρίμανση και υλοποίηση του έργου. 

· Διασφάλιση της εκτέλεσης των απαιτούμενων μελετών είτε με ίδια μέσα είτε μέσω αναδόχου. Ο σχεδιασμός του έργου είναι καθοριστικής σημασίας για την επιτυχή υλοποίησή του με βάση τις ανάγκες του φορέα. Για το σκοπό αυτό θα πρέπει ο φορέας να διασφαλίζει μέσω κατάλληλων διαδικασιών την ποιότητα των μελετών και λοιπών στοιχείων σχεδιασμού του έργου. Τυχόν αλλαγές κατά το σχεδιασμό θα πρέπει να τεκμηριώνονται και να επανεξετάζονται ως προς τις επιπτώσεις τους στις διάφορες παραμέτρους υλοποίησης του έργου (κόστος, χρονοδιάγραμμα, κλπ). 

· Διασφάλιση των απαιτούμενων αδειοδοτήσεων ανάλογα με το είδος και τα ιδιαίτερα χαρακτηριστικά του έργου.

· Διασφάλιση έκδοσης του απαιτούμενου κανονιστικού πλαισίου για την εφαρμογή του έργου στις περιπτώσεις που αυτό απαιτείται.

Τα παραπάνω θα πρέπει να τεκμηριώνονται από κατάλληλες διαδικασίες οι οποίες λαμβάνουν υπόψη το θεσμικό πλαίσιο λειτουργίας του φορέα, αλλά και τη φύση και τα ιδιαίτερα χαρακτηριστικά των προς υλοποίηση έργων.

Στην περίπτωση που κάποια από τα στάδια σχεδιασμού και ωρίμανσης ανατίθενται σε εξωτερικό φορέα (ανάδοχο) θα πρέπει τεκμηριωμένα να τηρούνται οι διαδικασίες ανάθεσης και παρακολούθησης όπως αναφέρονται στη συνέχεια.

2.2.3 Διαδικασίες διενέργειας διαγωνισμού, ανάθεσης και διαχείρισης σύμβασης /επιλογή ωφελουμένων
Σημαντικό στάδιο στην πορεία υλοποίησης ενός έργου αποτελεί η ανάθεσή του σε εξωτερικό φορέα (ανάδοχο). Η ανάθεση θα πρέπει να πραγματοποιείται μέσω εφαρμογής κατάλληλων διαδικασιών οι οποίες θα διασφαλίζουν την τήρηση του ισχύοντος κατά περίπτωση θεσμικού και κανονιστικού πλαισίου σε όλα τα στάδια από την προετοιμασία και προκήρυξη του διαγωνισμού έως και την υπογραφή σύμβασης.

Η εφαρμογή τους θα έχει ως αποτέλεσμα την τεκμηριωμένη, κατά νόμο, ανάθεση των έργων και την αποδοτικότερη και αποτελεσματικότερη υλοποίησή τους. 

Ενδεικτικά περιλαμβάνονται οι ακόλουθες διαδικασίες:

(i) Προετοιμασία και διενέργεια διαγωνισμού.
Σκοπός της διαδικασίας είναι η διασφάλιση και τεκμηρίωση της τήρησης του θεσμικού και κανονιστικού πλαισίου κατά την προετοιμασία εκτέλεσης του έργου και ειδικότερα τη λήψη απόφασης για τον τρόπο υλοποίησης του έργου καθώς και τη διενέργεια των απαιτούμενων διοικητικών πράξεων του διαγωνισμού για την επιλογή αναδόχου. Η διαδικασία θα πρέπει να διασφαλίζει τη συμμόρφωση με το θεσμικό πλαίσιο διενέργειας του διαγωνισμού και τους όρους διαφάνειας και ανταγωνισμού. Τα διάφορα στάδια θα πρέπει να τεκμηριώνονται από τα κατάλληλα διοικητικά έγγραφα.

(ii) Αξιολόγηση προσφορών.
Σκοπός της διαδικασίας είναι η αξιολόγηση των προσφορών των υποψήφιων αναδόχων και η επιλογή αναδόχου για την εκτέλεση του έργου, με βάση τους όρους της προκήρυξης. 

Η διαδικασία θα πρέπει να διασφαλίζει ότι η αξιολόγηση των προτάσεων των υποψήφιων αναδόχων πραγματοποιείται βάσει θεσμικού πλαισίου που διέπει τον διαγωνισμό και τα κριτήρια επιλογής που έχουν προσδιορισθεί στα τεύχη δημοπράτησης. Η αναλυτική τεκμηρίωση της αξιολόγησης θα πρέπει να αποτυπώνεται στο Πρακτικό Αξιολόγησης. Βασική απαίτηση κατά τη φάση αξιολόγησης των προσφορών είναι η τήρηση της νομιμότητας και των αρχών της διαφάνειας ως προς την επιλογή του κατάλληλου αναδόχου για την εκτέλεση του έργου. Για την τήρηση των αρχών αυτών, ο δικαιούχος πρέπει να προβεί σε μια σειρά από πράξεις διοικητικής φύσεως (ορισμός Επιτροπής Διενέργειας Διαγωνισμού, τήρηση πρακτικών αξιολόγησης, αξιολόγηση βάσει των δημοσιευθέντων κριτηρίων, γνωστοποίηση αποτελεσμάτων στους υποψήφιους αναδόχους κ.λπ.). 

(iii) Χειρισμός ενστάσεων.
Σκοπός της διαδικασίας είναι η διαχείριση τυχόν ενστάσεων υποψηφίων αναδόχων οι οποίες ενδέχεται να προκύψουν στα διάφορα στάδια του διαγωνισμού.

Κατά τη διαδικασία αξιολόγησης των προσφορών των υποψήφιων αναδόχων είναι δυνατόν να προκύψουν ενστάσεις από υποψήφιους αναδόχους ως προς τα αποτελέσματα των διαφόρων σταδίων αξιολόγησης (έλεγχος δικαιολογητικών, έλεγχος τεχνικών προσφορών κλπ.). Οι ενστάσεις των υποψήφιων αναδόχων, εξετάζονται ως προς την νομιμότητά τους και ως προς την κανονικότητά τους. Η ενδελεχής εξέταση των ενστάσεων διασφαλίζει τόσο τη νομιμότητα της ανάθεσης του έργου, όσο και τα συμφέροντα της Αναθέτουσας Αρχής ως προς την επιλογή του καταλληλότερου αναδόχου.

(iv) Υπογραφή σύμβασης – Ολοκλήρωση διαγωνισμού.
Σκοπός της διαδικασίας είναι η υπογραφή σύμβασης με τον επιλεχθέντα ανάδοχο για την υλοποίηση του έργου κατά τους όρους της προκήρυξης και της προσφοράς. 

Μετά την λήψη απόφασης για την επιλογή αναδόχου και την εξέταση πιθανών ενστάσεων λοιπών υποψηφίων, η Αναθέτουσα Αρχή θα πρέπει να υπογράψει τη σχετική σύμβαση με τον ανάδοχο. 

Στις περιπτώσεις διαγωνιστικής διαδικασίας με στόχο την επιλογή ωφελουμένων προσαρμόζονται αναλόγως οι προαναφερθείσες διαδικασίες.
2.2.4 Διαδικασίες παρακολούθησης και διαχείρισης έργου, πιστοποίησης φυσικού αντικειμένου
Η παρακολούθηση της υλοποίησης των έργων αποτελεί το πλέον κρίσιμο στάδιο στην πορεία υλοποίησης ενός έργου. Στο στάδιο αυτό ο φορέας θα πρέπει να λαμβάνει τα απαιτούμενα μέτρα προκειμένου να διασφαλίζει ότι το έργο θα υλοποιηθεί με βάση το σχεδιασμό του και τις απαιτήσεις του φορέα όπως αυτές τίθενται στις μελέτες, τα τεύχη δημοπράτησης και τη σύμβαση ανάθεσης του έργου. Ειδικότερα θα πρέπει να λαμβάνονται τα απαραίτητα μέτρα για την τήρηση του σχεδιασμού σε ότι αφορά στο φυσικό αντικείμενο του έργου, το χρονοδιάγραμμα και το κόστος.

Ο φορέας θα πρέπει να διαθέτει σαφείς καταγεγραμμένες διαδικασίες για:

· Την παρακολούθηση και διαχείριση του έργου (project management)

· Τον έλεγχο και παραλαβή του φυσικού αντικειμένου (πιστοποίηση φυσικού αντικειμένου)

· Την ενημέρωση της διαχειριστικής αρχής σχετικά με την εξέλιξη του έργου. 

2.2.4.1 Παρακολούθηση και διαχείριση έργου

Σκοπός είναι η συστηματική εφαρμογή από τον δικαιούχο μίας ολοκληρωμένης μεθοδολογίας διαχείρισης έργων, η οποία θα υποστηρίξει την παρακολούθηση της υλοποίησης του έργου. 

Η διαχείριση έργου αφορά στο σχεδιασμό και οργάνωση των απαιτούμενων δραστηριοτήτων και πόρων προκειμένου να επιτευχθεί η υλοποίηση του έργου εντός του χρονοδιαγράμματος και των λοιπών παραμέτρων σχεδιασμού (κόστος, τεχνικά χαρακτηριστικά).

Η εφαρμοζόμενη μεθοδολογία διαχείρισης έργου μπορεί να είναι απλούστερη ή πιο σύνθετη ανάλογα με το μέγεθος και τα ειδικά χαρακτηριστικά του έργου. Σε έργα μικρού προϋπολογισμού η μεθοδολογία διαχείρισης έργου ενδεχομένως αφορά στα εξής:

· Αναλυτικό σχεδιασμό εργασιών

· Έλεγχο προόδου του έργου και παρακολούθηση χρονοδιαγράμματος

· Διαχείριση προβλημάτων και αλλαγών

Σε πιο σύνθετα έργα απαιτείται η τεκμηριωμένη εφαρμογή μεθοδολογίας διαχείρισης έργων η οποία θα πρέπει να καλύπτει τα εξής:

· Σχέδιο υλοποίησης του έργου όπου γίνεται ο λεπτομερής προγραμματισμός του έργου καθορίζονται οι αναλυτικές φάσεις υλοποίησης, τα παραδοτέα κάθε φάσης, το αναλυτικό χρονοδιάγραμμα και τα κρίσιμα ορόσημα του έργου. Στο σχέδιο υλοποίησης καθορίζονται τα στελέχη του φορέα που θα αποτελέσουν την ομάδα επίβλεψης και παρακολούθησης του έργου. Το σχέδιο υλοποίησης θα πρέπει να υπόκειται σε τροποποιήσεις, ώστε σε κάθε φάση του έργου να αποτυπώνεται ο επικαιροποιημένος σχεδιασμός.

· Διαχείριση θεμάτων και αλλαγών: ο φορέας θα πρέπει να διαθέτει καταγεγραμμένες διαδικασίες για την αντιμετώπιση των διαφόρων θεμάτων που προκύπτουν κατά την υλοποίηση του έργου με στόχο την άμεση επίλυσή τους. Επίσης θα πρέπει να διαχειρίζεται τυχόν αλλαγές που θα προκύψουν στην πορεία υλοποίησης του έργου ώστε να διασφαλίζεται η ολοκλήρωση του έργου με βάση το σχεδιασμό.

· Διαχείριση κινδύνων: Ο φορέας θα πρέπει να διαθέτει διαδικασίες για τον εντοπισμό και τη διαχείριση των παραγόντων που απειλούν ή μπορεί να απειλήσουν την επιτυχή υλοποίηση του έργου (κίνδυνοι) και τη λήψη κατάλληλων μέτρων και ενεργειών για την αποφυγή ή αντιμετώπισή τους. Η ανάλυση κινδύνων αφορά στον προσδιορισμό των κινδύνων, την ανάλυση και αξιολόγηση κάθε κινδύνου, τη λήψη των απαιτούμενων μέτρων και ενεργειών για την πρόληψη των κινδύνων και τη μείωση των επιπτώσεων από την εμφάνισή τους. Η διαχείριση κινδύνων θα πρέπει να είναι δυναμική και να αναθεωρείται κάθε φορά που μεταβάλλονται οι παράμετροι υλοποίησης του έργου.

· Διαχείριση ποιότητας αφορά στο σύνολο των ενεργειών προκειμένου να διασφαλίζεται η ποιότητα των παραδοτέων του έργου. Ο σχεδιασμός ποιότητας θα πρέπει να είναι προσαρμοσμένος στις ανάγκες και τις ικανότητες του φορέα.  Σε γενικές γραμμές η διαχείριση ποιότητας αφορά στο σχεδιασμό ποιότητας, τον ορισμό του πλαισίου διασφάλισης ποιότητας, τις διαδικασίες ποιοτικού ελέγχου και λήψης διορθωτικών μέτρων.

· Διαχείριση εγγράφων: ο φορέας θα πρέπει να τηρεί πλήρη φάκελο έργου όπου θα αρχειοθετείται το σύνολο της πληροφορίας σχετικά με το έργο. Επιπλέον θα πρέπει να κοινοποιεί τυχόν έγγραφα που σχετίζονται με το έργο στη Διαχειριστική Αρχή. Ο υπεύθυνος έργου θα πρέπει να έχει σαφή εικόνα του συνόλου των εγγράφων που αφορούν το έργο, καθώς και του σημείου (οργανικής μονάδας, τμήματος) όπου τηρείται κάθε πρωτότυπο έγγραφο από το δικαιούχο.

Σε γενικές γραμμές ο φορέας θα πρέπει τεκμηριωμένα να παρακολουθεί την πορεία του έργου και να διαχειρίζεται τυχόν αλλαγές, καθυστερήσεις 

2.2.4.2 Έλεγχος και παραλαβή φυσικού αντικειμένου

Η πιστοποίηση φυσικού αντικειμένου ουσιαστικά αποτελεί μέρος των διαδικασιών παρακολούθησης και διαχείρισης ενός έργου από το δικαιούχο. Ωστόσο, η επιλογή της ανάδειξής τους σε αυτόνομη ομάδα οφείλεται στη σπουδαιότητα της τήρησης των προδιαγραφών των έργων ως προς το φυσικό αντικείμενο. 

Βάσει αυτών των διαδικασιών θα ελέγχονται η πρόοδος των έργων ως προς το φυσικό αντικείμενο και τις μεταβολές του, καθώς και τα αναγκαία μέτρα που θα πρέπει να λαμβάνονται για τη διασφάλιση της ορθής υλοποίησης του φυσικού αντικειμένου. Η εφαρμογή τους έχει ως αποτέλεσμα τη διασφάλιση της τήρησης των προδιαγραφών του φυσικού αντικειμένου που αναφέρονται στο σχετικό Τεχνικό Δελτίο, στη διακήρυξη και στη σύμβαση ανάθεσης έργου.

Ανάλογα με τη φύση του έργου η πιστοποίηση του φυσικού αντικειμένου μπορεί να γίνει:

· με διοικητικό έλεγχο, κυρίως στην περίπτωση έργων για τα οποία η επιβεβαίωση του φυσικού αντικειμένου μπορεί να γίνει διοικητικά όπου ελέγχονται τυχόν έγγραφα και λοιπά αποδεικτικά στοιχεία που επιβεβαιώνουν τα παραδοτέα του έργου (π.χ. η πιστοποίηση του φυσικού αντικειμένου στην περίπτωση έργου μελετών γίνεται με διοικητικό έλεγχο των παραδοτέων)

· με επιτόπιο έλεγχο στο έργο προκειμένου να γίνει η πιστοποίηση του φυσικού αντικειμένου του έργου. Ο επιτόπιος έλεγχος αφορά την πλέον συνήθη διαδικασία πιστοποίησης φυσικού αντικειμένου (έργα κατασκευών, προμηθειών, κλπ)

· με συνδυασμό των ανωτέρω.

Ενδεικτικά οι απαιτούμενες διαδικασίες αφορούν στα εξής:

(i) Καθορισμός μεθοδολογίας και αρμοδίων για την πιστοποίηση φυσικού αντικειμένου

Κατά την έναρξη υλοποίησης του έργου ο φορέας θα πρέπει να καθορίσει τον τρόπο πιστοποίησης του φυσικού αντικειμένου του έργου (απαιτούμενες ενέργειες και τεκμηρίωση) λαμβάνοντας υπόψη τη φύση και τα ιδιαίτερα χαρακτηριστικά του προς υλοποίηση έργου, καθώς και το σχετικό θεσμικό πλαίσιο. Προς το σκοπό αυτό θα πρέπει να λαμβάνονται οι απαιτούμενες αποφάσεις και να γίνονται οι ανάλογες διοικητικές πράξεις (κατά περίπτωση ορισμός επιβλέποντος, Επιτροπής Παρακολούθησης και Παραλαβής Έργου κλπ). 

(ii) Διοικητικός έλεγχος φυσικού αντικειμένου

Σκοπός είναι η επιβεβαίωση μέσω διοικητικών ελέγχων, της τήρησης των όρων της σύμβασης/εγκριτικής απόφασης καθώς και της υλοποίησης του φυσικού αντικειμένου του έργου, σύμφωνα με τους όρους (ποσοτικούς και ποιοτικούς) της αντίστοιχης σύμβασης ή εγκριτικής απόφασης και το ισχύον θεσμικό – κανονιστικό πλαίσιο.

Βάσει της μεθοδολογίας ελέγχου που έχει καθορίσει ο δικαιούχος και του θεσμικού πλαισίου που διέπει το έργο θα πρέπει να συγκεντρώνονται και να αξιολογούνται όλα τα σχετικά με την υλοποίηση του έργου στοιχεία. Η αξιολόγηση θα πρέπει να τεκμηριώνεται επαρκώς με τα κατάλληλα αποδεικτικά έγγραφα. Ο διοικητικός έλεγχος ολοκληρώνεται με τη σύνταξη εγγράφου στο οποίο τεκμηριώνεται το αποτέλεσμα του ελέγχου και το οποίο καταλήγει στην πιστοποίηση του φυσικού αντικειμένου ή τον προσδιορισμό τυχόν αποκλίσεων και διορθωτικών-συμπληρωματικών ενεργειών.

(iii) Επιτόπιος έλεγχος φυσικού αντικειμένου

Σκοπός της διαδικασίας είναι η πιστοποίηση της παραλαβής των παραδοτέων προϊόντων και υπηρεσιών του έργου σύμφωνα με τους όρους (ποσοτικούς και ποιοτικούς) της αντίστοιχης σύμβασης ή εγκριτικής απόφασης και το ισχύον θεσμικό και κανονιστικό πλαίσιο, μέσω επιτόπιων ελέγχων.

Ο δικαιούχος στην περίπτωση αυτή οφείλει να προβεί σε επιτόπιο έλεγχο του έργου προκειμένου να πιστοποιήσει το φυσικό αντικείμενο.

Ανάλογα με το είδος του έργου ο επιτόπιος έλεγχός του είναι δυνατόν να είναι τακτικός ή έκτακτος. Ο τακτικός έλεγχος των έργων αφορά στην υλοποίηση του προγράμματος ελέγχου που έχει καθορίσει ο φορέας με στόχο την παρακολούθηση της πορείας υλοποίησης του έργου και συνδέεται άμεσα με τις φάσεις πιστοποίησης των παραδοτέων προϊόντων/εργασιών και υπηρεσιών, ενώ ο έκτακτος έλεγχος είναι δυνατόν να προκύψει όταν εντοπισθούν προβλήματα στην υλοποίηση του έργου. Ανάλογα με το είδος του έργου ο επιτόπιος έλεγχος θα πρέπει να γίνεται κατά την υλοποίηση του έργου (έργα κατασκευών, ΕΚΤ) ή μετά την ολοκλήρωση του έργου (έργα προμηθειών, ενισχύσεων).

Σε κάθε περίπτωση κατά τη φάση του ελέγχου θα πρέπει να συλλέγονται οι απαιτούμενες πληροφορίες (διενέργεια επιμετρήσεων, εξέταση ποιοτικών και ποσοτικών χαρακτηριστικών, έλεγχος λειτουργίας, έλεγχος τήρησης απαιτήσεων δημοσιότητας, κλπ).

Ο έλεγχος ολοκληρώνεται με τη σύνταξη των απαραίτητων εγγράφων τεκμηρίωσης (έκθεση ελέγχου, πίνακες επιμετρήσεων, κλπ) τα οποία θα πρέπει να καταλήγουν είτε στην πιστοποίηση του φυσικού αντικειμένου είτε σε συγκεκριμένες διορθωτικές προτάσεις.

2.2.4.3 Ενημέρωση διαχειριστικής αρχής

Η επικοινωνία με τους εμπλεκόμενους φορείς αποτελεί τμήμα της διαχείρισης ενός έργου. Ειδικότερα η επικοινωνία με τη Διαχειριστική Αρχή αντιμετωπίζεται χωριστά λόγω της ιδιαίτερης σημασίας της για τα συγχρηματοδοτούμενα έργα. Ο φορέας θα πρέπει να διασφαλίζει την ενημέρωση της Διαχειριστικής Αρχής για όλα τα στάδια υλοποίησης του έργου, μέσω της διαβίβασης των απαιτούμενων και ορθά συμπληρωμένων εγγράφων.

Η κατάρτιση των εκθέσεων και αναφορών περιλαμβάνει στοιχεία που αφορούν την πρόοδο υλοποίησης των έργων, το βαθμό συμμετοχής των προκαθορισμένων πόρων, το βαθμό τήρησης των χρονοδιαγραμμάτων και τις σχετικές εκτιμήσεις για την περαιτέρω πορεία. Η διαδικασία αυτή σχετίζεται με την ενημέρωση και την επικοινωνία μεταξύ του δικαιούχου και της Διαχειριστικής Αρχής ή του Ενδιάμεσου Φορέα Διαχείρισης.

Ο φορέας οφείλει να ενημερώνει τη Διαχειριστική Αρχή:

· σε συγκεκριμένα χρονικά σημεία (υποβολή Μηνιαίων Δελτίων Δήλωσης Δαπανών και Εξαμηνιαίων Δελτίων Παρακολούθησης Έργου), 

· σε συγκεκριμένα στάδια της πορείας υλοποίησης του έργου προκειμένου να λάβει σύμφωνη γνώμη όπως:

· σημεία προληπτικού ελέγχου (έλεγχος προκήρυξης και τευχών δημοπράτησης, προσυμβατικός έλεγχος, κλπ)

· τροποποίηση του έργου που απαιτεί τροποποίηση της απόφασης ένταξης 

· με την κοινοποίηση εγγράφων που αφορούν τα συγχρηματοδοτούμενα έργα.

Ο φορέας θα πρέπει να εφαρμόζει τις απαιτούμενες διαδικασίες που διασφαλίζουν την έγκαιρη και έγκυρη ενημέρωση της διαχειριστικής αρχής για τα παραπάνω.

2.2.5 Διαδικασίες οικονομικής διαχείρισης

Η οικονομική διαχείριση των συγχρηματοδοτούμενων έργων διέπεται από συγκεκριμένους κανόνες που αφορούν την πράξη και τις απαιτήσεις που τίθενται από το πλαίσιο χρηματοδότησής της (επιλεξιμότητα δαπανών, τήρηση χωριστής λογιστικής μερίδας, κλπ), καθώς και από τους γενικούς κανόνες οικονομικής διαχείρισης (δημόσιο λογιστικό, Γενικό Λογιστικό Σχέδιο).

(i) Διαδικασία τήρησης υποχρεώσεων συγχρηματοδοτούμενου έργου

Ο φορέας θα πρέπει να αναγνωρίζει και να τηρεί τις απαιτήσεις οικονομικής διαχείρισης που τίθενται λόγω συγχρηματοδότησης του έργου. Στο πλαίσιο αυτό θα πρέπει να καθορίζονται οι απαιτήσεις και να λαμβάνονται τα απαιτούμενα μέτρα για την ικανοποίησή τους (έλεγχος επιλεξιμότητας δαπανών, τήρηση χωριστής λογιστικής μερίδας, παρακολούθηση τόκων, κλπ)

(ii) Διαδικασία διεκπεραίωσης πληρωμών

Η διενέργεια πληρωμών θα πρέπει να γίνεται βάσει τεκμηριωμένης διαδικασίας προκειμένου να διασφαλίζεται η νομιμότητα και η κανονικότητα των δαπανών του έργου. Η πληρωμή θα πρέπει να τεκμηριώνεται με τα απαιτούμενα παραστατικά πιστοποίησης φυσικού αντικειμένου και τα λοιπά απαιτούμενα έγγραφα όπως αναλυτικά ορίζονται στο θεσμικό πλαίσιο που διέπει το έργο (φορολογική ενημερότητα, ασφαλιστική ενημερότητα, κλπ)

(iii) Διαδικασία τήρησης λογιστικού συστήματος

Τα παραστατικά και στοιχεία που τεκμηριώνουν τη διενέργεια πληρωμών, καθώς και τα στοιχεία χρηματοδότησης του έργου καταχωρούνται στο λογιστικό σύστημα του δικαιούχου. Ο φορέας θα πρέπει να παρακολουθεί την οικονομική διαχείριση του έργου και να διασφαλίζει τη συμφωνία παραστατικών, λογιστικών εγγραφών και ταμειακών ροών.

2.2.6 Διαδικασίες εσωτερικού ελέγχου

Ο εσωτερικός έλεγχος συνιστά μία ανεξάρτητη και αντικειμενική αξιολόγηση μέσα σε ένα οργανισμό. Συγκεκριμένα, ο εσωτερικός έλεγχος παρέχει μία ανεξάρτητη γνώμη αναφορικά με τη λειτουργία και τη διοίκηση του οργανισμού, με δειγματοληπτικό έλεγχο των διαδικασιών λειτουργίας του. Τα ευρήματα και οι προτάσεις του εσωτερικού ελέγχου αποτελούν την αφετηρία για τη βελτίωση της λειτουργίας του οργανισμού.

Ο εσωτερικός έλεγχος υποστηρίζει τις πολιτικές, τις διαδικασίες και τις λειτουργίες που διασφαλίζουν την επίτευξη των στόχων του οργανισμού, την κατάλληλη αξιολόγηση των κινδύνων, την εγκυρότητα των διαδικασιών εσωτερικής και εξωτερικής αναφοράς και λογοδοσίας, τη συμμόρφωση με τους σχετικούς νόμους και κανονισμούς και τη συμμόρφωση με τα πρότυπα συμπεριφοράς και ηθικής του οργανισμού.

Ο σκοπός του εσωτερικού ελέγχου είναι η διασφάλιση ότι οι γενικοί στόχοι του οργανισμού υλοποιούνται με επιτυχία, εντός του πλαισίου λειτουργίας του φορέα. 

Οι διαδικασίες εσωτερικού ελέγχου αποτελούν τις διαδικασίες βάσει των οποίων άτομα ανεξάρτητα από τις λειτουργίες παραγωγής έργων θα ελέγχουν δειγματοληπτικά τον τρόπο συνολικής διαχείρισής τους, κάνοντας ένα πλήρη και ολοκληρωμένο έλεγχο (π.χ. συνάφεια έργου και σχετικών λειτουργιών με το ισχύον κανονιστικό πλαίσιο του φορέα, τήρηση νομοθετικών απαιτήσεων σε ολόκληρο τον κύκλο ζωής του έργου – σχεδιασμός, ανάθεση, υλοποίηση – τήρηση εξουσιοδοτήσεων υπογραφών και εγκρίσεων, τήρηση όρων διάκρισης αρμοδιοτήτων, ορθή λογιστική απεικόνιση έργου, ορθή συσχέτιση πληρωμών και συμβάσεων, ορθή τήρηση διαδικασιών δημοσιότητας, ορθή τήρηση διαδικασιών αντιμετώπισης τυχόν ενστάσεων, ορθή αντιμετώπιση θεμάτων που προκύπτουν από την υλοποίηση του φυσικού αντικειμένου, κλπ.). Η εφαρμογή τους έχει ως αποτέλεσμα τον έγκαιρο εντοπισμό προβλημάτων και την αντιμετώπισή τους, έτσι ώστε να μην δημιουργούνται προβλήματα νομιμότητας και κανονικότητας στην εκτέλεση των έργων. 

Οι εφαρμοζόμενες διαδικασίες εσωτερικού ελέγχου θα πρέπει να τεκμηριώνονται σε κατάλληλο εγχειρίδιο εσωτερικού ελέγχου. 

Οι βασικές διαδικασίες εσωτερικού ελέγχου αφορούν:

(i) Προγραμματισμό επιθεωρήσεων εσωτερικού ελέγχου


Ο προγραμματισμός επιθεωρήσεων διασφαλίζει ότι όλο το εύρος των δραστηριοτήτων του φορέα καλύπτεται με συστηματικό και ολοκληρωμένο τρόπο. Συνήθως, κατά τον προγραμματισμό των επιθεωρήσεων γίνεται και ανάλυση κινδύνων, έτσι ώστε να δοθεί προτεραιότητα σε περιοχές και λειτουργίες που παρουσιάζουν μεγαλύτερο κίνδυνο και να καλυφθεί σε κάθε περίπτωση ο σκοπός του εσωτερικού ελέγχου. 

(ii) Διαδικασία υλοποίησης επιθεωρήσεων εσωτερικού ελέγχου


Η διενέργεια επιθεωρήσεων εσωτερικού ελέγχου στοχεύει στην αξιολόγηση της αποτελεσματικότητας και της ποιότητας των διαδικασιών λειτουργίας του φορέα. Οι επιθεωρήσεις θεωρούνται ως επιτυχείς μόνο όταν η πρακτική της εργασίας αντιστοιχεί επακριβώς στην καταγεγραμμένη διαδικασία και όταν η ίδια η διαδικασία θεωρείται ότι αντικατοπτρίζει πλήρως τις τρέχουσες δραστηριότητες. Τα αποτελέσματα των επιθεωρήσεων καταγράφονται και τεκμηριώνονται.

(iii) Διαδικασία αξιολόγησης αποτελεσμάτων-ανάληψης διορθωτικών ενεργειών


Τα αποτελέσματα των επιθεωρήσεων αξιολογούνται προκειμένου να εντοπιστούν περιοχές απόκλισης και οι αιτίες για την εμφάνισή τους. Σκοπός είναι η διερεύνηση και ανάλυση των αιτιών των σημαντικών περιπτώσεων μη συμμόρφωσης προς τις προδιαγραφές, καθώς και ο σχεδιασμός και υλοποίηση των απαραίτητων διορθωτικών και προληπτικών ενεργειών.

Τα αποτελέσματα του εσωτερικού ελέγχου κοινοποιούνται στη διοίκηση του οργανισμού προκειμένου να λάβει γνώση της λειτουργίας του φορέα και να προβεί στις απαιτούμενες διορθωτικές και προληπτικές ενέργειες.

2.2.7 Διαδικασίες παρακολούθησης και τήρησης ισχύουσας νομοθεσίας

Ο φορέας, μέσω της νομικής του υπηρεσίας ή του φορέα ο οποίος του παρέχει νομική στήριξη, θα πρέπει να παρακολουθεί την ισχύουσα νομοθεσία, να εντοπίζει τις αλλαγές που τον αφορούν και να κάνει τις απαραίτητες προσαρμογές στις διαδικασίες διαχείρισης έργων για να συμμορφώνεται με την ισχύουσα νομοθεσία. Σκοπός των διαδικασιών αυτών είναι η απάλειψη των οποιωνδήποτε νομικών προβλημάτων που σχετίζονται είτε με τη λειτουργία των δικαιούχων, είτε με την υλοποίηση των έργων.

(i) Διαδικασία παρακολούθησης ισχύουσας νομοθεσίας 


Σκοπός της διαδικασίας είναι η παρακολούθηση της ισχύουσας νομοθεσίας, ιδιαίτερα στους τομείς που αφορούν στις δημόσιες συμβάσεις, τις κρατικές ενισχύσεις, την ισότητα και μη διάκριση, το περιβάλλον και την επιλεξιμότητα των δαπανών. Επιπλέον, θα πρέπει να παρακολουθούνται θέματα που αφορούν στην λειτουργία του φορέα (π.χ. αλλαγές σε αρμοδιότητες, θέματα οικονομικής διαχείρισης και δημόσιου λογιστικού κλπ.).


Η διαδικασία παρακολούθησης της ισχύουσας νομοθεσίας αφορά τη συγκέντρωση, την αξιολόγηση και την αξιοποίηση όλων των νομικών κειμένων τα οποία εκδίδονται στη διάρκεια του χρόνου και τα οποία έχουν επίδραση στην υλοποίηση των έργων και τη λειτουργία του δικαιούχου. Η νομοθεσία μετά τη συλλογή της θα πρέπει να διαχέεται στις αρμόδιες μονάδες και όργανα.

(ii) Παροχή νομικής υποστήριξης


Σε όλα τα στάδια υλοποίησης ενός έργου θα πρέπει να διασφαλίζεται η παροχή της απαιτούμενης νομικής υποστήριξης ώστε να διασφαλίζεται η εναρμόνιση των υλοποιούμενων έργων των δικαιούχων με τις απαιτήσεις του ισχύοντος θεσμικού πλαισίου.

2.3 Υλικοτεχνική Υποδομή 

Ιδιαίτερη βαρύτητα για την διαχειριστική επάρκεια του υποψήφιου δικαιούχου έχει η διατιθέμενη υλικοτεχνική υποδομή η οποία υποστηρίζει τη λειτουργία του φορέα, με έμφαση στις υποδομές Τεχνολογιών Πληροφορικής και Επικοινωνιών (ΤΠΕ).

Η χρήση πληροφοριακών συστημάτων θεωρείται γενικότερα ως απολύτως αναγκαία, τουλάχιστον σε ότι αφορά στην οικονομική διαχείριση και την παρακολούθηση του έργου.

Σε ότι αφορά στις μηχανογραφικές εφαρμογές λογιστικής παρακολούθησης, θεωρούνται απαραίτητες για το σύνολο των δικαιούχων δεδομένου ότι με την ανάπτυξη συστημάτων μηχανογραφημένης λογιστικής θα υπάρξει μεγαλύτερη δυνατότητα διαφάνειας, αξιοπιστίας και διευκόλυνσης τήρησης στοιχείων. Το γεγονός αυτό είναι ιδιαίτερα σημαντικό για τις περιπτώσεις που δεν ισχύει το ΕΓΛΣ, οπότε η τήρηση στοιχείων βάσει ενός οργανωμένου και συστηματικού τρόπου θα διευκολύνει τόσο τους δικαιούχους, όσο και τους εσωτερικούς και εξωτερικούς ελέγχους.

Γενικότερα, ως προς τα συστήματα διαχείρισης λειτουργιών, είναι σημαντικό να υπάρχουν ηλεκτρονικά συστήματα παρακολούθησης των έργων, με δυνατότητα άμεσης διασύνδεσης με το Ολοκληρωμένο Πληροφοριακό Σύστημα (ΟΠΣ) του ΥΠΟΙΟ. Με τον τρόπο αυτό διευκολύνεται η διαχείριση των πληροφοριών σε όλα τα επίπεδα. Κι εδώ, ωστόσο, μπορεί να γίνει προσαρμογή των ήδη υπαρχόντων συστημάτων (π.χ. πληροφοριακά συστήματα Υπουργείων).

Οι ελάχιστες απαιτούμενες υποδομές αφορούν στα εξής:

· Εφαρμογή μηχανογραφημένης λογιστικής

· Ηλεκτρονική εφαρμογή παρακολούθησης έργων

· Τεχνική υποστήριξη υποδομής

· Ύπαρξη χώρων / τρόπων ασφαλούς τήρησης – φύλαξης πληροφοριών

· Τυποποιημένα έντυπα

2.3.1 Εφαρμογή μηχανογραφικής λογιστικής 

Η συστηματική παρακολούθηση της οικονομικής διαχείρισης των έργων, μέσω κατάλληλης εφαρμογής μηχανογραφικής λογιστικής αποτελεί πιθανά την πιο σημαντική προϋπόθεση από άποψη υποδομής.

Αναλυτικότερα, με τη χρήση εφαρμογής μηχανογραφικής λογιστικής κάθε έργο παρακολουθείται ξεχωριστά, βάσει μοναδικού κωδικού. Για κάθε έκδοση τιμολογίου ενημερώνεται το λογιστικό σύστημα, όπως και για κάθε πληρωμή. Με τον τρόπο αυτό ο οργανισμός μπορεί να βλέπει ανά πάσα στιγμή για κάθε έργο τι ποσοστό έχει τιμολογηθεί και τι έχει πληρωθεί.

Η μηχανογραφική λογιστική παρέχει σε γενικές γραμμές:

· Συνεχή και έγκαιρη παρακολούθηση των λογιστικών γεγονότων

· Δυνατότητα άμεσου ελέγχου των λογιστικών εγγραφών

· Παρακολούθηση των κοστολογικών υποχρεώσεων των έργων.

2.3.2 Ηλεκτρονική εφαρμογή παρακολούθησης έργων

Η ηλεκτρονική εφαρμογή παρακολούθησης των έργων μπορεί να αποτελεί επίσης υποσύνολο μιας ευρύτερης εφαρμογής η οποία καλύπτει πλήθος δραστηριοτήτων του φορέα. Σκοπός της συγκεκριμένης εφαρμογής είναι η ηλεκτρονική παρακολούθηση των παραμέτρων που προβλέπονται στη μεθοδολογία διαχείρισης έργων. 

Η συγκεκριμένη εφαρμογή πρέπει να παρέχει στοιχεία χρόνου και κόστους για κάθε έργο. Ο υπεύθυνος για την παρακολούθηση της υλοποίησης του έργου και τη διαχείριση της σύμβασης θα πρέπει να ενημερώνει σε τακτά χρονικά διαστήματα το σύστημα για την πρόοδο των εργασιών. Έτσι είναι δυνατόν να παρακολουθείται άμεσα το ποσοστό υλοποίησης και η χρονική εξέλιξη κάθε έργου, καθώς και οι υπερβάσεις του προϋπολογισθέντος κόστους.

Σε γενικές γραμμές, η ηλεκτρονική παρακολούθηση των στοιχείων αυτών παρέχει:

· Εύκολη προσβασιμότητα σε πληροφορίες που αφορούν την πορεία των έργων

· Έγκαιρη πληροφόρηση

· Δυνατότητα άμεσης τροποποίησης και επεξεργασίας των στοιχείων

· Δυνατότητα άμεσου ελέγχου και παρακολούθησης των στοιχείων.

2.3.3 Τεχνική υποστήριξη υποδομής

Το σύστημα διαχείρισης λειτουργιών παρέχει στον δικαιούχο μία προσέγγιση προγραμματισμού, διαχείρισης, παρακολούθησης της υλοποίησης και ελέγχου των πράξεων. Το σύστημα αυτό πρέπει συνεχώς να ενημερώνεται και να επικαιροποιείται, ώστε να υπάρχει έγκαιρη και έγκυρη πληροφόρηση. 

Ο φορέας πρέπει να είναι σε θέση να υποστηρίζει τεχνικά τις υποδομές του, είτε αναλαμβάνοντας ο ίδιος τη διαχείριση, είτε προχωρώντας σε εξωτερική ανάθεση εργασιών, αν ο ίδιος δεν διαθέτει την τεχνογνωσία και τις απαραίτητες υποδομές. Σε κάθε περίπτωση, ο φορέας πρέπει να εφαρμόζει μία συστηματική προσέγγιση για:

· Την ανανέωση των πληροφοριών που αφορούν τα έργα

· Τη δημιουργία back up
· Τη διενέργεια επισκευών και συντηρήσεων των διαφόρων μηχανημάτων.
Σημειώνουμε στο σημείο αυτό ότι η διαδικασία τεχνικής υποστήριξης υποδομής πρέπει να περιλαμβάνεται στον αρχικό προγραμματισμό των έργων. Συγκεκριμένα, στον αρχικό προγραμματισμό περιγράφεται ο τρόπος διαχείρισης των έργων αλλά και ο τρόπος υποστήριξης των έργων αυτών. 

Η αποτελεσματική υποστήριξη των υποδομών των δικαιούχων είναι απαραίτητη για την εύκολη πρόσβαση εκ μέρους των φορέων που διενεργούν έλεγχο σε όλα τα σχετικά έγγραφα, όπως προβλέπεται από τον Καν. (ΕΚ) 1083/2006 και τον Καν. (ΕΚ) 1828/2006.

2.3.4 Χώροι/τρόποι ασφαλούς τήρησης – φύλαξης πληροφοριών

Σε συνέχεια της τεχνικής υποστήριξης των υποδομών, οι φορείς πρέπει να έχουν προβλέψει χώρους, αλλά και τρόπους ασφαλούς τήρησης και φύλαξης των πληροφοριών.

Η τήρηση των αρχείων και όλων των πληροφοριών που αφορούν την πορεία των έργων πρέπει να πραγματοποιείται με ολοκληρωμένο και συστηματικό τρόπο, ώστε να μην υπάρχουν αλλαγές που μπορεί να οδηγήσουν σε απώλεια πληροφοριών. Όλα τα στοιχεία που αφορούν τις δράσεις και τα έργα είναι σημαντικά τόσο για τη διαχείριση και παρακολούθηση, όσο και για τον έλεγχο των εργασιών. Ο τρόπος τήρησης των σχετικών αρχείων πρέπει να είναι γνωστός από όλους τους εμπλεκόμενους στον οργανισμό, ώστε να τυποποιούνται οι διαδικασίες τήρησης των πληροφοριών.

Επίσης, ο χώρος φύλαξης των αρχείων πρέπει να είναι ασφαλής, ώστε να παρέχεται έγκυρη ενημέρωση και άμεση προσβασιμότητα, όποτε απαιτείται. Ο χώρος φύλαξης μπορεί να αφορά είτε φυσικό χώρο (κάποιο μέρος στην έδρα του δικαιούχου) όσον αφορά τα έντυπα αρχεία, είτε ηλεκτρονικό χώρο (ηλεκτρονικά μέσα αποθήκευσης πληροφοριών) όσον αφορά πληροφορίες σε ηλεκτρονική μορφή. Σε κάθε περίπτωση οι χώροι πρέπει να είναι ασφαλείς και κυρίως οι φυσικές υποδομές πρέπει να πληρούν τις αναγκαίες προϋποθέσεις ασφάλειας.

Εξάλλου, η διατήρηση και συντήρηση των σχετικών εγγράφων και λοιπών πληροφοριών που αφορούν τις λειτουργίες των οργανισμών αποτελεί βασική προϋπόθεση της διαδικασίας εσωτερικού ελέγχου, όπως προβλέπεται από τα Διεθνή Πρότυπα Ελέγχου. 

2.3.5 Τυποποιημένα έντυπα

Ο φορέας θα πρέπει να διαθέτει αναλυτικό εγχειρίδιο διαδικασιών για το σύνολο των διαδικασιών που επιτελούνται για την υλοποίηση των συγχρηματοδοτούμενων έργων. Οι διαδικασίες αυτές θα πρέπει να υποστηρίζονται από τυποποιημένα έντυπα, τα οποία θα επισυνάπτονται ως παράρτημα σε κάθε διαδικασία.

Ενδεικτικά αναφέρονται:

· Λίστα ελέγχου νομικών απαιτήσεων εκτελούμενου έργου
· Έντυπο κατάρτισης ετησίου προγράμματος 

· Χρονοδιάγραμμα εκτελούμενων και προγραμματιζόμενων έργων

· Πρότυπα Τεύχη Δημοπράτησης

· Πρότυπο σχέδιο Σύμβασης

· Περιεχόμενο φακέλου έργου

· Ειδική λίστα ελέγχου για τον επιτόπιο ή διοικητικό έλεγχο υλοποίησης του έργου

· Τυποποιημένα έντυπα επικοινωνίας με τη Διαχειριστική Αρχή

· Τυποποιημένα έντυπα προκηρύξεων

· Τυποποιημένες εκθέσεις ελέγχου / αναφορών αποτελεσμάτων

· Ενημερωτικά έντυπα δικαιούχου και άλλο πληροφοριακό υλικό προς δυνητικούς αναδόχους/ ωφελούμενους/ κοινό.

